Zangiota yuqumli kasalliklar shifoxonalarida qancha bemor qolgani aytildi

Zangiota yuqumli kasalliklar shifoxonalarida 560 nafarga yaqin bemor qoldi. Bu haqda Sog'liqni saqlash vazirligi matbuot xizmati xabar berdi.
Ma'lum bo'lishicha, bugungi kunda Zangiota 1 va 2-son yuqumli kasalliklar shifoxonalarida jami 556 nafar bemor bo'lib, ularning 42 nafari og'ir, 52 nafari esa o'ta og'ir ahvolda.
“Yurtimizda epidemik vaziyat barqarorlashgani bois muassasamizga kelayotgan bemorlar soni sezilarli darajada kamaydi. Jumladan, hozir shifoxonamizga bir kunda o'rtacha 40–45 nafar bemor murojaat qilib, ularning 30–35 nafari sog'aymoqda. Vaholanki, joriy yilning yanvar oyi o'rtalarida bu boradagi vaziyat anchagina murakkab bo'lib, kuniga o'rtacha 300–400 nafar bemor olib kelingan va ularning 200–300 nafari gospitalizatsiya qilingan edi”, — deydi Zangiota 1-son yuqumli kasalliklar shifoxonasi direktori Anvar Husanov.
Ta'kidlanishicha, bugungi kunda shifoxonaga kelayotgan bemorlarning aksariyatida kasallik yengil kechib, asosan, isitma, bosh og'rig'i hamda holsizlik kabi belgilar bilan namoyon bo'lyapti. Qolaversa, ko'pchilik bemorlarda saturatsiyaning pasayishi va o'pkaning zararlanishi deyarli kuzatilmayapti. Virusning jiddiy asoratlar bilan kechishi esa nisbatan kam.
“Ammo bu xotirjamlikka berilish uchun asos bo'la olmaydi. Sababi koronavirus mutatsiyaga uchrashini inobatga olsak, vaziyat tez o'zgarishi mumkin”, — deydi Husanov.
Avvalroq Yaponiyadan O'zbekistonga gumanitar yordam sifatida 201 600 doza “AstraZeneca” vaktsinasi keltirilgani xabar qilingandi.